CELEX: 62008CN0197
Language: bg
Date: 2008-05-14 00:00:00
Title: Дело C-197/08: Иск, предявен на 14 май 2008 г. — Комисия на Европейските общности/Френска република

19.7.2008   
            
            
               BG
            
            
               Официален вестник на Европейския съюз
            
            
               C 183/14
            
         Иск, предявен на 14 май 2008 г. — Комисия на Европейските общности/Френска република
   (Дело C-197/08)
   (2008/C 183/27)
   Език на производството: френски
   Страни
   
      Ищец: Комисия на Европейските общности (представител: г-н W. Mölls)
   
      Ответник: Френска република
   Искания на ищеца
   
               —
            
            
               да се приеме за установено, че като е приела и оставила в сила система на минимални цени за цигарите пуснати за потребление във Франция, както и забрана за продажба на тютюневи изделия „на цена, имаща промоционален характер, противоречащ на целите за предпазване на общественото здраве“, Френската република не е изпълнила задълженията, които има по силата на член 9, параграф 1 от Директива 95/59/ЕО (1),
            
         
               —
            
            
               да бъде осъдена Френската република да заплати съдебните разноски.
            
         Правни основания и основни доводи
   Ищецът изтъква, че член 9, параграф 1 от Директива 95/59/ЕО, така както го тълкува Съдът, забранява недвусмислено намесата на държавите-членки за налагане по произволен начин на минимални цени за продажбите на дребно на тютюневи изделия. Доколкото те пречат на производителите и на вносителите от трети страни да определят свободно максималните цени за продажба на дребно на всяко от техните изделия, такива минимални цени всъщност ограничават конкуренцията чрез цените и нанасят вреда на вътрешния пазар.
   Що се отнася впрочем до подчертаната от ответната страна необходимост от изключения от посочената по-горе разпоредба, за да бъде предпазено общественото здраве, Комисията не оспорва, че при някои обстоятелства може да бъде необходимо да се изключи действието на разпоредбите на Договора за ЕО относно свободното движение на стоки, за да бъде постигната тази цел. В конкретния случай обаче, както Съдът вече е присъдил, целта за предпазване на общественото здраве би могла да бъде преследвана по подходящ начин чрез увеличено облагане на тютюневите изделия, което би запазило принципа на свободното определяне на цените.
   
      (1)  Директива 95/59/EО на Съвета от 27 ноември 1995 година относно данъците, различни от данъка върху оборота, които оказват влияние върху потреблението на тютюневи изделия (OВ L 291, p. 40, Специално издание на български език 2007 г., глава 9, том 2, стр. 5).